Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยปรากฏสถานการณ์ว่ากลุ่มบุคคลบางกลุ่มประกาศเจตนารมณ์ที่จะให้มีการชุมนุมเพื่อล้มล้างอำนาจการบริหารราชการของรัฐบาลหรือให้รัฐบาลไม่อาจใช้อำนาจดังกล่าวได้
ซึ่งไม่เป็นไปตามวิถีทางการปกครองระบอบประชาธิปไตยอันมีพระมหากษัตริย์ทรงเป็นประมุขตามรัฐธรรมนูญ
และอาจมีการกระทำที่ละเมิดต่อบทบัญญัติของกฎหมาย
โดยในการชุมนุมมีการกำหนดรูปแบบการชุมนุมเพื่อให้มีการระดมคนจำนวนมาก
ซึ่งอาจเกิดความไม่สงบเรียบร้อย และมีการเตรียมการให้สามารถชุมนุมยืดเยื้อเป็นเวลานาน
หรือมีการเตรียมการเพื่อยึดพื้นที่สำคัญในกรุงเทพมหานคร
อีกทั้งอาจมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงมากยิ่งขึ้น
ซึ่งการดำเนินการดังกล่าวข้างต้น
อาจก่อให้เกิดความไม่สงบเรียบร้อยหรือเกิดความเสียหายแก่ชีวิต ร่างกาย
และทรัพย์สินของประชาชนหรือของรัฐ หากไม่มีมาตรการป้องกันและควบคุมอย่างเหมาะสม
จะทำให้สถานการณ์ขยายลุกลามจนความรุนแรงเกิดผลเสียหายต่อเศรษฐกิจ
กระทบต่อความมั่นคงภายในราชอาณาจักร รวมทั้งการบริหารราชการแผ่นดินของรัฐ

อาศัยอำนาจตามความในมาตรา ๑๕ แห่งพระราชบัญญัติการรักษาความมั่นคงภายในราชอาณาจักร
พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ มาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๒๒ พฤศจิกายน พ.ศ. ๒๕๕๕ ดังต่อไปนี้

๑.  ให้เขตพื้นที่เขตพระนคร
เขตป้อมปราบศัตรูพ่าย และเขตดุสิต กรุงเทพมหานคร
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรและจัดทำแผนการดำเนินการในการบูรณาการ
การกำกับ ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด

ทั้งนี้ ให้มีผลบังคับใช้ระหว่างวันที่ ๒๒ พฤศจิกายน พ.ศ. ๒๕๕๕
ถึงวันที่ ๓๐ พฤศจิกายน พ.ศ. ๒๕๕๕

ประกาศ
ณ วันที่ ๒๒ พฤศจิกายน พ.ศ. ๒๕๕๕
ยิ่งลักษณ์
 ชินวัตร
นายกรัฐมนตรี

ปริยานุช/ผู้จัดทำ
๒๒ พฤศจิกายน
๒๕๕๕

ณัฐพร/ผู้ตรวจ
๒๒ พฤศจิกายน
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๗๖ ง/หน้า ๑/๒๒ พฤศจิกายน ๒๕๕๕